સંગ્રહઃ જામનગરથી થોડે દૂર ઈ. સ. 7મીથી 10મી સદીમાં વલભી અને સૈંધવ સમયના મૈત્રકોની રાજધાની ધૂમલી હતી. આ સમય દરમિયાન સમગ્ર સૌરાષ્ટ્રમાં સ્થાપત્યની શરૂઆત થઈ હતી. આ પછી આ ધૂમલી પર સોલંકીકાળના જેઠવાઓએ રાજ કરી રાજધાની બનાવી. તેમણે અનેક સ્થાપત્યો બનાવ્યાં, જે ધૂમલી પરનાં આક્રમણો દરમિયાન નાશ પામ્યાં. આ ખંડિત સ્થાપત્યોના કેટલાક અવશેષો સંગ્રહાલયમાં પ્રદર્શિત છે. શિલ્પો ધૂમલી ઉપરાંત પાછતર, ભાણવડ, ભણગોળ વગેરે જગ્યાઓએથી મેળવવામાં આવેલાં છે. આ ઉપરાંત કેટલાક શિલાલેખો, ચિત્રો, સિક્કાઓ અને પ્રાકૃતિક ઇતિહાસના નમૂનાઓ છે. કુલ 681 વસ્તુઓ અત્રે સંગ્રહિત છે.